Politisk papir

*Folkekirkens Nødhjælps Ungdom*

Sidst opdateret: 27.05.2021

**Formål med politisk papir:**

Folkekirkens Nødhjælps Ungdoms (NU) overordnende formål er at engagere danske unge til fordel for verdens fattigste, hvorfor verdensmålmål 1, afskaf fattigdom, er et gennemgående fokus i det politiske papir.

Følgende papir vil gennemgå NU’s interesseområder. Formålet internt er at give frivillige overblik og indblik i områder, som NU arbejder med samt give en sikkerhed i fakta og holdninger omkring relevante emner. Formålet eksternt er også at give overblik og indblik i områder, som NU arbejder med samt at bruge det som et politisk ståsted med hensyn til NU’s arbejde inden for “politisk forandring”. NU lægger op til, at politiske agendaer løbende - alt efter det respektive års agenda - medtages i al NU’s arbejde, da ét af NU’s tre ben er “forandring”, hvorfor det er relevant at indarbejde politiske agendaer, da der refereres til “politisk forandring” både nationalt og internationalt.

Dette papir indeholder Folkekirkens Nødhjælps Ungdoms holdninger til diverse problemstillinger, men NU’s holdninger er ikke kun bundet til dette politiske papir, da der kan tages forbehold for ændringer i problematikker verden over samt at der løbes tages stilling til aktuelle problematikker.

1. **Introduktion**

I Folkekirkens Nødhjælps Ungdom mener vi, at verden ikke er fattig men uretfærdig. Mennesker har skabt de grundlæggende og strukturelle årsager til fattigdom og uretfærdighed, herunder klimauretfærdighed, derfor kan mennesker også ændre det. Folkekirkens Nødhjælps Ungdom insisterer på, at alle mennesker er lige meget værd. Dette indebærer, at alle har krav på og skal sikres de samme rettigheder, herunder menneskerettighederne. Negative fortællinger om udviklingslandene skaber en forkert forståelse af mennesker i fattigdom. Disse historier og eksempler bør baseres på fakta. Mennesker i ekstrem fattigdom bør i udgangspunktet ikke fremstilles som ofre, der skal hjælpes, men som mennesker med muligheder og egne ressourcer. Folkekirkens Nødhjælps Ungdom sætter fokus på disse muligheder og løsninger gennem dialog, handling og konstruktiv debat. Vi mener, at unge udgør en nøglefaktor i kampen mod ekstrem fattigdom, da over halvdelen af jordens befolkning er unge. Vi kan kun skabe en mere bæredygtig og retfærdig verden med unge mennesker.

## 1.1. Folkekirkens Nødhjælps Ungdom mener:

* Unge mennesker skal anerkendes og inddrages som ligeværdige med andre aktører.
* Som unge er vi nødt til at tage ansvar for at holde vores regeringer ansvarlige for de løfter, de har givet[[1]](#footnote-1).
1. **Ekstrem fattigdom**

Folkekirkens Nødhjælps Ungdoms største mærkesag er afskaffelsen af ekstrem fattigdom.

## 2.1 Hvad er problemet?

Verden er ikke fattig, den er uretfærdig. Strukturer fastholder mennesker i ekstrem fattigdom. Ved ekstrem fattigdom forstås mennesker, der lever for mindre end 1,9 dollars om dagen. Omkring 716 millioner mennesker i verden lever i ekstrem fattigdom[[2]](#footnote-2)(2021), hvilket giver få muligheder med hensyn til uddannelse, sundhed, ligestilling og generel levestandard.

## 2.2. Hvorfor er det et problem som NU arbejder med?

Folkekirkens Nødhjælps Ungdoms formål er at engagere unge til fordel for verdens fattigste. Mere end 500 millioner unge i alderen 15-24 år lever på mindre end 2 dollars om dagen[[3]](#footnote-3). Dette tal kan vise sig at vokse under kriser såsom Covid-19, hvor flere end 71 millioner mennesker blev skubbet ud i ekstrem fattigdom (i 2020).[[4]](#footnote-4) Vi skal stå sammen om at give folk muligheden for et værdigt og retfærdigt liv samt opfylde verdensmålene på sigt.

## 2.3 Folkekirkens Nødhjælps Ungdom mener:

* Alle mennesker har ret til et værdigt liv med lige muligheder.
* Unge skal være med til at sikre en mere retfærdig og bæredygtig global udvikling.
* Ekstrem fattigdom skal udryddes gennem miljømæssig bæredygtig vækst og velstandsløft gennem bl.a. ligestilling mellem kønnene, kvalitetsuddannelse og jobskabelse.

For at afskaffe ekstrem fattigdom er det vigtigt at inddrage parametre som ligestilling og ligeværd, sundhed og reproduktive rettigheder, frihedsrettigheder, klimaudfordringer og kvalitetsuddannelse.

1. **Frihedsrettigheder**

## 3.1 Definition af frihedsrettigheder

Frihedsrettigheder forstås som friheden til at bevæge sig, forsamle sig, forene sig og til at ytre sig og indgå i dialog på tværs af holdninger, overbevisninger, religion, race, køn og seksualitet.

Frihedsrettighederne er essentielle for et velfungerende civilsamfund. Civilsamfundet er det område mellem stat, marked og privatliv, hvor mennesker kan tage emner af fælles interesser op, debattere og tage samlede skridt for at skabe forandring i samfundet. Alle foreninger, lokale og sociale bevægelser og NGO’er er også en del af civilsamfundet.

## 3.2 Hvad er problemet?

Flere og flere lande oplever i disse år, hvordan frihedsrettighederne indskrænkes markant. Dette skyldes grundlæggende, at stærke civilsamfund kan opleves som en trussel for en regering eller et regime. Indskrænkninger i frihedsrettighederne forsvares også med hensynet til den stigende terrortrussel og dermed den nationale sikkerhed.

Når frihedsrettighederne, og dermed selve civilsamfundet, indskrænkes, forsvinder fundamentet for at skabe et dynamisk, retfærdigt og bæredygtigt samfund, hvor alle mennesker er involveret.

## 3.3 Hvorfor er det et problem som NU arbejder med?

Indskrænkning af frihedsrettighederne er et overset emne, der ofte sker i det skjulte. Det er et emne, der berører os alle, men hvis kompleksitet gør det utilgængeligt for de fleste. Særligt ungdommens stemme, involvering og engagement i civilsamfundet er en grundsten, når der skal skabes politisk forandring, og når fremtidens politiske lederskab skal sikres. Indskrænkede frihedsrettigheder betyder, at ungdommen ikke inddrages i de politiske processer. Uden ungdommens inddragelse vil arbejdet for at styrke verdens civilsamfund ikke kunne udleve sit fulde potentiale. Sikring af frihedsrettigheder giver muligheder for demokratisk indflydelse, frirum til debat og mangfoldighed, påvirkning af magthavere samt mulighederne for et værdigt liv for det enkelte menneske.

## 3.4 Folkekirkens Nødhjælpens Ungdom mener:

* Civilsamfundet kræver plads, skal anerkendes og forsvares, så alle mennesker kan have mulighed for at tage medansvar.
* Regeringer bærer et stort ansvar for at skabe rum for civilsamfundets udfoldelse. Derfor skal der lægges internationalt pres på regeringer og regimer, der forsøger at fratage deres befolknings basale civile rettigheder.
* Civilsamfundsorganisationer på tværs af grænser, mål og størrelse skal vise solidaritet med hinanden og sammen kæmpe for de frihedsrettigheder, de selv er manifestationer af.
1. **Klimaretfærdighed**

## 4.1 Hvad er problemet?

De menneskeskabte klimaforandringer forværrer vilkårene for verdens fattigste og bremser udviklingen i skrøbelige lande. Klimaforandringerne tvinger og vil i fremtiden tvinge endnu flere til at flygte og skaber dermed både internt og eksternt fordrevne. Drivhusgasudledningerne, som har ledt til klimaforandringer, er oftest udledt af højindkomstlande, selvom det er verdens fattigste fra lavindkomstlande, som bliver ramt hårdest. Dette sker blandt andet grundet mangel på ressourcer og mangel på tilpasningsmuligheder. Dette er ikke retfærdigt!

Klimaretfærdighed som begreb indebærer derfor ikke kun klimaforandringer som et miljømæssigt og fysisk fænomen, men også som et etisk og politisk spørgsmål. Dette gøres ved at knytte årsagerne til og virkningerne af klimaforandringer til retfærdighed på international plan, hvor de ansvarshavende reelt skal tage ansvaret for konsekvenserne af deres handlinger. Klimaretfærdighed begynder med at anerkende, at mennesker er og bliver påvirket forskelligt af klimaforandringer samt at mennesker har forskelligt ansvar i klimaforandringerne og deres udfald.

## 4.2 Hvorfor er det et problem som NU arbejder med?

Det er grundlæggende uretfærdigt, at klimaforandringer og konsekvenserne deraf rammer verdens mest fattige og sårbare mennesker. Disse mennesker er ikke de samme mennesker, som har forårsaget klimaforandringer i verden.Derfor er målet internationalt klimaretfærdighed, så alle tager ansvar for egne handlinger.

## 4.3 Folkekirkens Nødhjælpens Ungdom mener:

**4.3.1: Om nationale anliggender:**

* Både den offentlige og private sektor i Danmark skal være ambitiøse i sin CO2-reduktion, og Danmark skal være et grønt foregangsland.
* At Danmark skal leve op til de internationale aftaler, vi er gået med til, fx. Paris-aftalen, hvor vi skal bestræbe os på at holde verdens gennemsnitlige temperaturstigning under 1,5 °C
* At klimabistand ikke skal udhule udviklingsbistand, det vil sige, at klimabistanden skal være “nye og additional”. Men der blev i 2019 taget 1,3 milliarder kroner fra udviklingsbistanden til klimabistanden, så de er ikke “nye og additionelle”.[[5]](#footnote-5)

**4.3.2: Om internationalt samarbejde:**

* For at udrydde ekstrem fattigdom inden 2030, må der designes løsninger, som både formår at komme klimaforandringerne til livs og at udrydde ekstrem fattigdom.
* Et stærkt, forpligtende og ambitiøst internationalt samarbejde gennem UNFCCC er nødvendigt.
* Internt og eksternt fordrevne bør anerkendes som klimaflygtninge på lige fod med andre flygtninge i henhold til flygtningekonventionen.

**4.3.3: Om klimafinansiering:**

* Højindkomstlande lande skal støtte lavindkomstlandenes arbejde med at reducere CO2-udslip og tilpasse sig klimaforandringerne ved at opbygge klima- og miljømæssig modstandsdygtighed. Mere konkret skal der være en balance i klimabistanden mellem klimatilpasning, grøn omstilling og “loss and damage”[[6]](#footnote-6) i lavindkomstlandelande.
* Danmark skal betale sin fair andel af de 100 milliarder dollars årligt, der skal gå til lavindkomstlandes klimaindsats, hvor Danmarks andel (udregnet ud fra BNI) er omkring fem milliarder kroner årligt.[[7]](#footnote-7)
* Lavindkomstlande betaler højere renter på lån til tilpasnings- og omlægningsprojekter, hvilket leder til “the climate debt trap”, der understreger behovet for international indsats. På globalt plan skal der opbygges modstandsdygtighed og dermed stoppe klimarelaterede katastrofers indvirkning på lavindkomstlande. Det er ikke retfærdigt at højindkomstlande kan tjene penge på at give lån ud til lavindkomstlande, som de derefter skal betale tilbage med renter. Så tjener højindkomstlande penge på de klimaforandringer “de” har forårsaget og den ødelæggelse der er forekommet og ville forekomme i lavindkomstlande verden over.
	+ Dette er vigtigt for hele kloden, da det ikke kun vil hjælpe med udviklingen af ​​lande med lav indkomst, men også bidrage til at opfylde FN's mål for bæredygtig udvikling.

**5.Udviklingsbistand**

En fælles betegnelse for støtte til lavindkomstlande fra højindkomstlande. Udviklingsbistanden bliver ofte doneret gennem organisationer til konkrete projekter.

Ifølge FN skal et lands udviklingsbistand være 0,7% af landets brutto nationale indkomst (BNI). Det er dog kun fem lande i verden, der lever op til dette.

**5.1 Hvad er problemet?**

Problemet er, at mange danskere ikke ved, hvad udviklingsbistanden er og hvad den gør. Derudover er det højst problematisk, at udviklingsbistanden udhules af klimabistanden, som forklaret under afsnit 4. Ydermere har Danmark rodet rundt omkring grænsen til FN’s minimumskrav til, hvad et land bør give i udviklingsbistand, som beskrevet ovenfor.

**5.2 Hvorfor er det et problem som NU arbejder med?**

Som før nævnt lever alt for få lande op til de 0,7% af BNI - og selv dydsmønsteret Danmark har indenfor de sidste par år:

1. Vaklet på grænsen af 0,7% af BNI
2. Brugt midlerne på politi og flygtninge indenfor Danmarks egne grænser
3. Brugt midler i lande som Kina og Tyrkiet, som må betegnes som mellemindkomstlande - frem for de fattigste lande, som har størst behov
4. Brandet sig på at være en grøn nation og yde klimabistand - men hvor klimabistanden reelt har udhulet udviklingsbistanden

Da udviklingsbistanden bør være 0,7% af BNI, og BNI oftest falder under kriser (såsom Covid-19), er det totale antal midler brugt som udviklingsbistand markant mindre end tidligere. Dette falder på et dårligt tidspunkt, da Covid-19 netop gør, at endnu flere går sultne i seng, endnu flere sygdomme florerer (pga. nødhjælpsprogrammer var og er på hold) samt at endnu flere skubbes ud i ekstrem fattigdom.

NU arbejder derfor med udviklingsbistand for at råbe op omkring de mennesker, som har mest brug for midlerne - nemlig verdens fattigste og mest sårbare. Dette skal kunne ses på bistandskronerne.

## 5.3. Folkekirkens Nødhjælpens Ungdom mener:

* Udviklingsbistand skal være på minimum 1% af BNI
* Danmark vil gerne være et foregangsland - og Danmark bør være et foregangsland. Vi er et af verdens rigeste lande per capita og det skal vi også vise internationalt.
* Udviklingsbistand er ikke:
	+ Investeringer (herunder IFU)
	+ Militære investeringer
	+ Klimabistand
	+ Asylomkostninger i Danmark
	+ JPO stillinger
	+ Betinget af, at Danmark “får noget ud af det”
	+ Lån
* Udviklingsbistand er:
	+ Til verdens fattigste
	+ Med øget fokus på afskaffelse af fattigdom
	+ En mulighed for at udvikling skal ske gennem civilsamfundet og lokale partnere
* Dansk udviklingsbistand skal være gennemsigtig og gennemskuelig - og pengene skal ikke tælles dobbelt
* At Danmark skal leve op til retningslinjerne for Official Development Aid af OECD:
	+ Modtageren skal være klassificeret som et udviklingsland
	+ Donoren skal være en offentlig myndighed
	+ Det primære formål med bistanden skal være at fremme den økonomiske udvikling og velfærd
	+ Der skal være tale om en gave (gaveelement)

1. Såsom aftalen om FN’s Verdensmål og Paris-aftalen. [↑](#footnote-ref-1)
2. <https://worldpoverty.io/?utm_source=google&utm_medium=search&utm_campaign=WorldpovertyData&campaignid=1695797724&adgroupid=67866496684&adid=329359366977&gclid=CjwKCAiAg9rxBRADEiwAxKDTum9Ic0DUioilv-DnNiA_Aco8IYJbOCqHAc-wy6DuyM3S0sDF7GcGORoC1RYQAvD_BwE> [↑](#footnote-ref-2)
3. <https://www.un.org/youthenvoy/hunger-poverty/> [↑](#footnote-ref-3)
4. <https://unstats.un.org/sdgs/report/2020/The-Sustainable-Development-Goals-Report-2020.pdf> [↑](#footnote-ref-4)
5. <https://www.information.dk/indland/2019/07/klimaorganisationer-advarer-regeringen-oege-klimabistanden-penge-ulandsbistanden> [↑](#footnote-ref-5)
6. <https://unfccc.int/topics/adaptation-and-resilience/workstreams/loss-and-damage-ld/warsaw-international-mechanism-for-loss-and-damage-associated-with-climate-change-impacts-wim> [↑](#footnote-ref-6)
7. <https://www.information.dk/indland/2019/07/klimaorganisationer-advarer-regeringen-oege-klimabistanden-penge-ulandsbistanden> [↑](#footnote-ref-7)